b'\n_START_ARTICLE_\nHjerte-lunge-maskin\n_START_PARAGRAPH_\nEn hjerte\xe2\x80\x93lunge-maskin kan overta hjertets pumpearbeid og lungenes gassutveksling for kortere tid i tilknytning til thoraxkirurgi._NEWLINE_Maskinen best\xc3\xa5r av en pumpe og en gassutvekslingsenhet, og er i tillegg forsynt med en varmeveksler og et filter for fjerning av koagulert blod. Forskjellige prinsipper har v\xc3\xa6rt benyttet for gassutveksling og pumpemekanisme siden den f\xc3\xb8rste funksjonelle maskinen ble fors\xc3\xb8kt p\xc3\xa5 katter i 1937 av John Gibbon, som den 6. mai 1953 gjennomf\xc3\xb8rte den f\xc3\xb8rste vellykkede \xc3\xa5pne hjertekirurgi med hjerte\xe2\x80\x93lunge-maskin.\n_START_SECTION_\nHjertepumpen\n_START_PARAGRAPH_\nDet brukes i dag tre hovedtyper av pumper.\n_START_SECTION_\nRullepumper\n_START_PARAGRAPH_\nRullepumper er de mest benyttede og best\xc3\xa5r av en elastisk slange av gummi eller polyvinylklorid som er huset i et sirkelformet spor, med ruller montert sentralt p\xc3\xa5 svingarmer. N\xc3\xa5r svingarmene roterer og f\xc3\xb8rer rullene over slangen, skyves blod foran rullene og genererer et trykk. En mildt pulset str\xc3\xb8m av blod kan s\xc3\xa5 f\xc3\xb8res til den systemiske sirkulasjonen. For stort trykk og bruk av gummi er assosiert med st\xc3\xb8rre grad av hemolyse.\n_START_SECTION_\nSentrifugalpumper\n_START_PARAGRAPH_\nSentrifugalpumper best\xc3\xa5r av impellere med vinger eller en rekke sm\xc3\xa5 plast-koner som er innebygget i et plastkammer. Disse er magnetisk koblet til en elektromotor, og n\xc3\xa5r de roterer raskt dannes det et overtrykk inne i huset. Disse pumpene genererer en str\xc3\xb8m som er avhengig av den motstand de m\xc3\xb8ter i transfusjonslinjen, og vil heller ikke generere et for h\xc3\xb8yt trykk dersom linjen skulle v\xc3\xa6re blokkert, og vil ikke generere et for h\xc3\xb8yt arterietrykk. Men den hindrer heller ikke tilbakestr\xc3\xb8m av blod dersom den er avsl\xc3\xa5tt, med fare for \xc3\xa5 t\xc3\xb8mme pasienten for blod, og b\xc3\xb8r derfor har tilbakestr\xc3\xb8msventil. Den har fordeler med hensyn til redusert risiko for \xc3\xa5 sende avg\xc3\xa5rde luftemboli og gir mindre skade p\xc3\xa5 blodbestandeler og gir mindre aktivering av koagulasjonskaskaden.\n_START_SECTION_\nVentrikul\xc3\xa6rpumper\n_START_PARAGRAPH_\nVentrikul\xc3\xa6rpumper er lite i bruk. De best\xc3\xa5r av en variant av en ballong som komprimeres av trykkluft i et kammer eller et stempel.\n_START_SECTION_\nOksygenator\n_START_PARAGRAPH_\nDet brukes to typer oksygenatorer.\n_START_SECTION_\nBobleoksygenator\n_START_PARAGRAPH_\nBobleoksygenator plasseres mellom linjen med blod fra pasienten og pumpen. DeWall-Lillehei boble oksygenator ble utviklet i 1955 og bestod av en vertikalstilt kolonne fylt med substanser som hindret skumdannelse, og som ble tilf\xc3\xb8rt ven\xc3\xb8st blod og oksygen fra undersiden. Oksygenet ble boblet gjennom blodet. Blodet ble videre ledet gjennom et horisontalt/nedadstigende avboblingskammer og inn i en spiralformet slange som var neddykket i et vannbad, som ogs\xc3\xa5 fungerte som varmeveksler. Det oksygenerte blodet ble s\xc3\xa5 f\xc3\xb8rt til pumpen.\n_START_SECTION_\nMembranoksygenator\n_START_PARAGRAPH_\nMembranoksygenator best\xc3\xa5r av en tynn membran som skiller blod og gass, men som tillater diffusjon av gasser over seg, og minner slik sett mer om prosessen slik den foreg\xc3\xa5r i lungene. Membranen har et stort areal, 2-4 kvm, som blodet fordeler seg som en tynn film over, inne i en rekke kapill\xc3\xa6rr\xc3\xb8r eller skviset mellom plater eller utenp\xc3\xa5 kapill\xc3\xa6rr\xc3\xb8r. Det brukes to typer membraner. Ekte membran oxygenatorer benytter silikongummi, som ikke har noen porer. Gassutvekslingen er totalt avhengig av diffusjon av gass over membranen. Diffusjon er avhengig av membranens permeabilitet, diffusjonsdistanse for gassen i blodet, og drivtrykket for den enkelte gass over membranen. Brukes prim\xc3\xa6rt til ECMO, Extra Corporeal Membrane Oxygenation, og er dyrt \xc3\xa5 produsere, men gir stabile oksygen og karbondiksidverdier over tid, og kan brukes i ukesperspektiv._NEWLINE_Mikropor\xc3\xb8se membranoksygentorer best\xc3\xa5r av polypropylen som er en heterogen og vannavst\xc3\xb8tende plast. Den strekkes slik at det dannes sm\xc3\xa5 porer p\xc3\xa5 0,03 til 0,07 mm. P\xc3\xa5 grunn av de vannavst\xc3\xb8tende egenskapene og at porene er s\xc3\xa5 sm\xc3\xa5, vil det ikke skje lekkasje over membranen. Gassutvekslingen skjer gjennom mikroporene, og trenger p\xc3\xa5 grunn av direkte Blod-Gass grensesnitt ikke s\xc3\xa5 stort areal for \xc3\xa5 v\xc3\xa6re effektiv. Flere l\xc3\xb8sninger eksisterer, noen er trekkspillbrettede flate paneler, noen er kapill\xc3\xa6rr\xc3\xb8r. De kapill\xc3\xa6rr\xc3\xb8rkonfigurerte der blodet str\xc3\xb8mmer inne i r\xc3\xb8ret er mer utsatt for \xc3\xa5 g\xc3\xa5 tett. Effektiviteten er sammenlignbar mellom de ulike konfigurasjonene.\n_START_SECTION_\nHistorikk\n_START_PARAGRAPH_\nJohn Gibbon regnes for \xc3\xa5 ha v\xc3\xa6rt den f\xc3\xb8rste som utviklet en praktisk fungerende hjerte-lunge-maskin, og utf\xc3\xb8rte den f\xc3\xb8rste vellykkede operasjon ved hjelp av denne i mai 1953 i Philadelphia, hvor han reparerte en atriumseptum-defekt. Dog menes det at Charles Lindbergh, piloten kjent for f\xc3\xb8rst \xc3\xa5 krysse Atlanteren i fly, sammen med nobelprisvinner i medisin (1912), Alexis Carrel, var f\xc3\xb8rst til \xc3\xa5 utvikle en primitiv hjerte-lunge-maskin\xc2\xb9.  Denne ble utviklet under navnet \xc2\xabModel T\xc2\xbb gjennom mange voldsomme dyrefors\xc3\xb8k p\xc3\xa5 30-tallet._NEWLINE_Sergei Sergeyevich Brukhonenko var den f\xc3\xb8rste til \xc3\xa5 foresl\xc3\xa5 at en ekstrakorporal sirkulering kunne brukes i hjerteoperasjon og anvendte sin hjerte-lunge-maskin for klinisk gjenoppliving p\xc3\xa5 femtitallet. Maskinen ble aldri brukt i \xc3\xa5pen hjerteoperasjon. Gibbons suksess med sin hjerte-lunge-maskin p\xc3\xa5 midten av 50-tallet overskygget det tidlige arbeidet til Brikhoneko, og den f\xc3\xb8rste hjerte-lunge-maskinen ble glemt\xc2\xb2.'